Šeliga, Juraj, podpredseda NR SR (2020-07-15):
Ďakujem pekne za slovo, pán podpredseda. Dámy a páni, ja som veľmi rád, že aj týmto návrhom zákona, ktorý spoločne s kolegami a kolegyňou z ostatných koaličných strán predkladáme, pomôžeme k tomu, aby prokuratúra na Slovensku bola pod vedením človeka, ktorý prejde čo možno najtransparentnejším, najširším a najprísnejšie sledovaným výberovým konaním na Slovensku. My keď sme podávali tento návrh zákona, náš cieľ bolo otvoriť okná a dvere prokuratúry tak, aby spravodlivosť na Slovensku platila pre všetkých. Tá kľúčová zmena, ktorá je v tomto návrhu zákona, je tá, že je tu možnosť kandidovať aj pre ľudí, ktorí neboli predtým v prokurá.., ktorí neboli predtým prokurátormi Generálnej prokuratúry. Hovorím, samozrejme, o kandidátoch na nového generálneho prokurátora, ktorých budeme voliť, keďže o chvíľu končí funkčné obdobie pánovi generálnemu prokurátorovi Čižnárovi. Aj to bol jeden z dôvodov, prečo sme tento návrh zákona podávali ako poslanci, aby sme to stihli, aby sme nového generálneho prokurátor mohli meniť podľa nových pravidiel. Cieľom tejto novely a tohto zákona je priblížiť tento proces aj verejnosti po vzore sudcov Ústavného súdu, po vzore vypočutia, ktoré sa realizovali minulý rok po tom, ako ústavnoprávny výbor vypočúval týchto kandidátov, ako to mohla verejnosť sledovať, ako sa poslanci pýtali, ako niektorí kandidáti aj pod vplyvom tohto vypočutia nemohli ďalej pokračovať vo svojej kandidatúre, a nakoniec boli vybraní sudcovia. To znamená, čo najviac vtiahnuť do tohto procesu aj cez otvorenosť celú verejnosť, aby videli, kto chce byť novým generálnym prokurátorom alebo prokurátorkou. Samozrejme, počuli sme aj zo strany opozície, ale aj zo strany predstaviteľov a zástupcov občianskej spoločnosti a prokuratúry samotnej určitú mieru kritiky a tá kritika spočívala v tom, že nesúhlasia s nosnou ideou tohto zákona, a to je to, aby za nového generálneho prokurátora alebo prokurátorku mohol kandidovať niekto, kto predtým prokurátorom nebol. Toto je diskusia, kde sa ťažko, priznám sa, ustupuje, pretože sa tu stretávajú dva relevantné názory. V Európe a v krajinách Európskej únie je viacero prokuratúr, ktoré vedie osoba, ktorá nebola predtým prokurátorom, ktorá bola zvolená, aby jednoducho túto inštitúciu alebo tieto inštitúcie očistila a vôbec nejakým spôsobom tieto krajiny sú menej právnymi štátmi alebo sú to krajiny, kde by spravodlivosť platila menej, alebo nejakým spôsobom sa zasahovalo do výkonu prokuratúry. My preto tejto pripomienke zo strany verejnosti nevieme vyhovieť, pretože pre nás je nosná idea práve tá, aby na čele prokuratúry mohol, na čelo prokuratúry mohol prísť človek, ktorý vzíde z čo najširšej súťaže. Nikto z nás nijako neprezumuje, kto to dnes bude. Môžem úplne s pokojom povedať, že vládna koalícia nie je dohodnutá na žiadnom mene. Žiadne mená nie sú v hre. Jediné, čo teraz v hre je, je zmena toho systému. Priznám sa, že ešte jedna vec sa mi zdá dôležitá povedať hneď tak na začiatku napriek tomu, že uvádzam zákon, a to je to, že dnes ústavnoprávny výbor pri rokovaní o tomto návrhu zákona rovnako schválil aj pozmeňujúci návrh, ktorý sme podali s JUDr. Baránikom, a gro toho pozmeňujúceho návrhu je reflexia diskusie verejnej, ktorá bola, a rovnako asi tá najpodstatnejšia časť pre mnohých je rozšírenie tohto zákona aj o zmenu spôsoby voľby nového špeciálneho prokurátora. Priznám sa, že k tomuto sme pristúpili aj kvôli tomu, že sú tu pochybnosti o tom, či pán Kováčik dostane, alebo nedostane bezpečnostnú previerku, a v momente ako, resp. či ju bude mať, alebo nebude mať, a v momente ako by stratil túto bezpečnostnú previerku, zo zákona, samozrejme, stráca aj funkciu špeciálneho prokurátora. A my máme zhodu v tom, že nového špeciálneho prokurátora je treba už potom voliť podľa nových pravidiel, preto sme to tam pridali. Rovnako hneď sa chcem vysporiadať aj s argumentom, čo niektorí hovoria, že toto je neprípustné rozšírenie takejto novely. Tam nesúhlasím, pretože to nepovažujem za prílepok v pravom slova zmysle, keďže ide o zákon, ktorý upravuje spôsob kreovania, vedenia prokuratúry, a špeciálny prokurátor je súčasťou vedenia prokuratúry, keďže zo zákona je námestníkom generálneho prokurátora. Ja myslím, že aj na základe tohto návrhu zákona sa podarí vybrať takého generálneho prokurátora, o ktorom nebudú žiadne pochybnosti, a to práve kvôli tomu, že celá verejnosť bude môcť sledovať tento výberový proces. V tejto fáze ďakujem.